2019-04-15 07:36:00• hírek • Hirado.hu
Ha például egy rendszer hat kis betűből álló jelszót kér tőlünk, a lehetséges jelszavak száma máris 26 a hatodikon, vagyis 308 915 776. Az első betű esetén 26 választási lehetőségünk van – mivel ékezeteket nem használhatunk –, majd a másodiknál is, és így tovább a hatodikig. Mindegyik betűnél szabad a választás, ismételhetjük is magunkat. Ha 12 karakteres jelszót választunk, amely kis- és nagybetűt, valamint tíz számot vagy szimbólumot is tartalmaz, akkor a lehetséges jelszavak száma több mint 62 billiárdszorosa az első eset lehetőségeinek – írja a Scientific American.
A második példa esetén a hekkerek számára kétmillió évig tartana egy számítógépen végigfuttatni az összes lehetőségen. Létezik egy formula, amellyel képesek vagyunk kiszámolni, mekkora tárhelyen férne el ennyi lehetséges jelszó. N kettes alapú logaritmusának – ahol N az összes lehetséges variáció – egész alakját vesszük és hozzáadunk egyet. Tehát a hat karakteres példa esetén log2 (308 915 776) = 28.202638…, amelyből a tizedesjegyek elhagyhatók, így jön ki a 28. Ehhez hozzáadunk egyet, és így kapjuk meg a 29 bit eredményt. A 12 karakteres példánál ugyanez az érték 75 bit .
A jelszavainkat jellemzően nem véletlenszerűen választjuk, nem tetszőleges karakterláncokat, hanem sokkal inkább könnyen megjegyezhető szavakat részesítünk előnyben. Mindez sebezhetővé teszi azokat az úgynevezett szótártámadásokkal szemben. A támadók a leggyakrabban használt jelszavak listáját – szótárát – végigpróbálva kísérlik meg feltörni fiókjainkat. Ez a módszer figyelemreméltóan jól működik, mivel az emberek egyszerű szavakat, vezetékneveket, keresztneveket és rövid mondatokat szoktak választani, amely egyértelműen korlátozza a lehetőségek számát. Négy jegyből álló kódok választásánál – mint amilyen a pin- vagy a sim-kód – gyakran a könnyebben megjegyezhető struktúrákat alkalmazzuk, mint például a 13 ismétlésével a 1313.